2004R0447 — SK — 16.12.2005 — 001.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

Zmenené a doplnené:









▼B

NARIADENIE KOMISIE (ES) č. 447/2004

z 10. marca 2004,

ktorým sa stanovujú pravidlá na uľahčenie prechodu z podpory podľa nariadenia (ES) č. 1268/1999 na podporu ustanovenú nariadeniami (ES) č. 1257/1999 a 1260/1999 pre Českú republiku, Estónsko, Lotyšsko, Litvu, Maďarsko, Poľsko, Slovinsko a Slovensko







KOMISIA EURÓPSKYCH SPOLOČENSTIEV so zreteľom na Zmluvu o založení Európskeho spoločenstva, so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä jej článok 2 ods. 3, so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä jeho článok 32 ods. 5 a článok 33 ods. 5, keďže: (1) nariadenie Rady (ES) č. 1268/1999 ( 1 ) zaviedlo podporu spoločenstva pre predprístupové opatrenia v oblasti poľnohospodárstva a rozvoja vidieka v kandidátskych krajinách strednej a východnej Európy v predprístupovom období (program Sapard). Tento program zahŕňa sériu opatrení, ktoré treba podporovať po pristúpení v rámci nariadenia Rady (ES) č. 1257/1999 zo 17. mája 1999 o podpore rozvoja vidieka z Európskeho poľnohospodárskeho usmerňovacieho a záručného fondu (EPUZF) a ktorým sa menia a rušia niektoré nariadenia ( 2 ) alebo nariadenia Rady (ES) č. 1260/1999 o všeobecných ustanoveniach o štrukturálnych fondoch ( 3 ). Aby sa uľahčil prechod medzi týmito dvomi typmi podpory, je treba určiť obdobie, počas ktorého sa môžu realizovať záväzky voči príjemcom podľa programu Sapard; (2) je potrebné upresniť podmienky, podľa ktorých sa môžu presunúť projekty schválené podľa nariadenia (ES) č. 1268/1999, ale ktoré už nemožno financovať podľa uvedeného nariadenia, do programov pre rozvoj vidieka; (3) opatrenia ustanovené v tomto nariadení sú v súlade so stanoviskom Výboru pre poľnohospodárske štruktúry a rozvoj vidieka, keďže: PRIJALA TOTO NARIADENIE:







Článok 1

Definícia

Na účely tohto nariadenia výraz „nové členské štáty“ znamená Česká republika, Estónsko, Lotyšsko, Litva, Maďarsko, Poľsko, Slovinsko a Slovensko.

Článok 2

Koniec obdobia uzatvorenia zmluvy podľa nariadenia (ES) č. 1268/1999

1. Pokiaľ ide o opatrenia, ktoré možno financovať po pristúpení z Európskeho poľnohospodárskeho usmerňovacieho a záručného fondu (EPUZF), oddiel „záruka“ podľa článku 47a nariadenia (ES) č. 1257/1999, nové členské štáty môžu pokračovať v uzatváraní zmlúv alebo vstupovať do záväzkov podľa nariadenia (ES) č. 1268/1999 do dátumu predloženia plánu rozvoja vidieka Komisii.

2. 2. Pokiaľ ide o opatrenia a podopatrenia uvedené v článku 2 nariadenia (ES) č. 1268/1999 ktoré možno financovať po pristúpení z Európskeho poľnohospodárskeho usmerňovacieho a záručného fondu (EPUZF), oddiel „usmerňovanie“ podľa článku 2 ods. 2 nariadenia (ES) č. 1260/1999, nové členské štáty môžu pokračovať v uzatváraní zmlúv alebo vstupovať do záväzkov podľa nariadenia (ES) č. 1268/1999 do dátumu, kedy začnú uzatvárať zmluvy alebo vstupovať do záväzkov podľa nariadenia (ES) č. 1260/1999.

Článok 3

Financovanie projektov Sapard v prípade vyčerpania dotácií

1. Pre projekty, ktorých zmluvy boli uzavreté od roku 2002 podľa opatrení uvedených v štvrtej, siedmej a štrnástej zarážke článku 2 nariadenia (ES) č. 1268/1999, platba vykonaná po 31. decembri 2006 sa môže zahrnúť do programu rozvoja vidieka na obdobie 2004 až 2006 podľa nariadenia (ES) č. 1257/1999 a financovať sa prostredníctvom EPUZF, oddiel „záruka“.

▼M1

2. Hodnotenia ex post pre príslušné programy SAPARD stanovené v článku 12 nariadenia Komisie (ES) č. 2759/1999 ( 4 ), rovnako ako aj platby na projekty, pri ktorých sa finančné prostriedky podľa nariadenia (ES) č. 1268/1999 vyčerpali alebo sú nedostatočné, sa môžu zahrnúť do programu rozvoja vidieka na obdobie 2004 až 2006 podľa nariadenia (ES) č. 1257/1999 a môžu sa financovať prostredníctvom Záručnej sekcie EPUZF.

▼B

3. V prípade, keď nové členské štáty uplatňujú ods. 1 a 2, oznámia množstvo, ktoré zodpovedá záväzným dotáciám vo finančnej tabuľke uvedenej v prílohe II k nariadeniu (ES) č. 141/2004 ( 5 ).

4. Pravidlá pre oprávnenosť pomoci a pre kontroly pomoci podľa nariadenia (ES) č. 1268/1999 sa naďalej uplatňujú.

5. Zoznam vybraných projektov vypracuje príslušný nový členský štát.

Článok 4

Toto nariadenie nadobúda účinnosť s výhradou a dňom nadobudnutia účinnosti Zmluvy o pristúpení Českej republiky, Estónska, Cypru, Lotyšška, Litvy, Maďarska, Malty, Poľska, Slovinska a Slovenska.

Toto nariadenie je záväzné vo svojej celistvosti a je priamo uplatniteľné vo všetkých členských štátoch.